text: Ø-boere savner skiltning i Horsens
  11 april 2013 kl. 18.28
  Indehaverne af Endelave Flyveplads har skrevet til Horsens Kommune om at få bedre skiltning, så turister kan finde til Snaptun - og dermed til færgen til Endelave.
  - Flere steder i byen står skilte, der viser mod Juelsminde og Glud. Glud er jo midt i ingenting - og hvem skal dertil? spørger Karin og Jens Toft i deres brev. Hvorfor hulen står der ikke Snaptun, som jo er færgehavn?
  - For vore flyvende gæster er det ikke et problem at finde Endelave. Men kommer man ad landevejen, risikerer man at komme for sent til færgen, hvis man skal lede efter vejen til Snaptun.
  - Lad os få Glud udskiftet med Snaptun på vejskiltene i Horsens - eventuel med en lille færge!
  Jens Toft noterer, at der tidligere har været skilte i Horsens med henvisning til både Juelsminde og Snaptun. Hver med et billede af en færge. Men det er jo mange år siden, færgerne stoppede i Juelsminde...
  